苏曼殊
耶婆提病中,末公见示新作,伏枕奉答,兼呈旷
君为塞上鸿，我为华亭鹤。
遥念旷处士，对花弄春爵。
良讯东海来，中有游仙作。
劝我加餐饭，规我近绰约。
炎蒸困露旅，南海何辽索。
上国亦已芜，黄星向西落。
青骊逝千里，瞻乌止谁屋。
江南春己晚，淑景付冥莫。
建业在何许，胡尘纷漠漠。
佳人不可期，皎月照罗幕。
九关日巳远，肝胆谁竟托？
愿得趋无生，长作投荒客。
竦身上须弥，四顾无崖崿。
我马已玄黄，梵土仍寥廓。
恒河去不息，悲风振林薄。
袖中有短书，思寄青飞雀。
远行恋俦侣，此志常落拓。